[Alexander Episcopus servus servorum Dei Venerabilibus fratribus Parisiensi et Silvanectensi Episcopis, et dilecto filio Abbati sancti Remigii Remensis, salutem et Apostolicam benedictionem. Dilecti filii nostri Abbas et fratres Cluniacenses per nuntium suum nobis significarunt quod Hu.… Pincerna charissimi in Christo filii nostri L.… Illustrissimi Francorum Regis, eis nemus, quod sagitta vocatur, contra justitiam præsumpsit auferre, ipseque sibi reddere penitùs contradicit. Quoniam igitur jura prædictorum fratrum tantò studiosiùs manutenere et conservare tenemur, quantò eorum Monasterium ad jurisdictionem beati Petri ac nostram noscitur specialiùs pertinere, discretioni vestræ per Apostolica scripta præcipiendo mandamus, quatenus prædictum Hu.… studiosiùs moneatis, et cum omni diligentia laboretis inducere, ut memorato Abbati et fratribus præfatum nemus cum universis ablatis liberè et sine contradictione restituat, et in pace deinceps et quiete dimittat, vel sub vestræ discretionis examine plenam exinde sibi justitiam exhibeat. Si autem infra viginti dies post harum susceptionem neutrum horum adimplere voluerit, eum publicè, appellatione remota, excommunicatum denuntietis, et in tota terra ipsius omnia divina, præter baptisma parvulorum, et pœnitentias morientium, prohibeatis officia celebrari; nec excommunicationis vel interdicti sententiam sine satisfactione congrua relevetis. Datum Anagniæ undecimo Calendas Januarii.]